Document ID: 31995L0003

ΟΔΗΓΙΑ 95/3/ΕΚ ΤΗΣ ΕΠΙΤΡΟΠΗΣ της 14ης Φεβρουαρίου 1995 για την τροποποίηση της οδηγίας 90/128/ΕΟΚ σχετικά με τα πλαστικά υλικά και αντικείμενα που προορίζονται να έλθουν σε επαφή με τρόφιμα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/109/ΕΟΚ του Συμβουλίου της 21ης Δεκεμβρίου 1988 για την προσέγγιση των νομοθεσιών των κρατών μελών σχετικά με τα υλικά και αντικείμενα που προορίζονται να έλθουν σε επαφή με τρόφιμα (1), και ιδίως το άρθρο 3,
Κατόπιν διαβουλεύσεως με την επιστημονική επιτροπή τροφίμων,
Εκτιμώντας:
ότι τα κοινοτικά μέτρα που εξετάζονται από την παρούσα οδηγία δεν είναι μόνο απαραίτητα αλλά και αναγκαία για την επίτευξη των στόχων της εσωτερικής αγοράς- ότι οι στόχοι αυτοί δεν μπορούν να επιτευχθούν από τα κράτη μέλη ξεχωριστά και ότι, επιπλέον, προβλέπεται η υλοποίησή τους σε κοινοτικό επίπεδο ήδη από την οδηγία 89/109/ΕΟΚ-
ότι η οδηγία 90/128/ΕΟΚ της Επιτροπής (2), όπως τροποποιήθηκε τελευταία από την οδηγία 93/9/ΕΟΚ (3), και ιδίως το άρθρο 3 παράγραφος 4 αυτής, προβλέπει την αναθεώρηση του παραρτήματος ΙΙ και ιδιαίτερα του τμήματος Β-
ότι, επί τη βάσει των διαθεσίμων πληροφοριών, ορισμένες από τις ουσίες που έχουν συμπεριληφθεί προσωρινά σε εθνικό επίπεδο μπορούν να περιληφθούν και στον κοινοτικό κατάλογο-
ότι ορισμένες ουσίες που προσωρινά έχουν εγκριθεί σε εθνικό επίπεδο ενδέχεται να επιτραπούν για πρόσθετη και καθορισμένη περίοδο δεδομένου ότι τα στοιχεία που απαιτούνται από την επιστημονική επιτροπή τροφίμων δεν διατίθενται ακόμη και οι αντίστοιχες απαιτούμενες μελέτες εκτελούνται ή έχουν προγραμματιστεί-
ότι έχει ζητηθεί η χρήση και άλλων ουσιών μετά τη θέσπιση της οδηγίας 90/128/ΕΟΚ και τα παρασχεθέντα τεχνικά δεδομένα επιτρέπουν την ένταξή τους στον κοινοτικό κατάλογο-
ότι, για ορισμένες ουσίες, οι ήδη καθορισθέντες περιορισμοί θα πρέπει να τροποποιηθούν σύμφωνα με τις διαθέσιμες πληροφορίες-
ότι είναι απαραίτητο να επεκταθεί ο κατάλογος αυτός συμπεριλαμβάνοντας τις πρόσθετες ουσίες προκειμένου να επιτευχθεί πληρέστερη εναρμόνιση του τομέα-
ότι ο αριθμός των ουσιών που θα περιληφθούν στον ολοκληρωμένο κατάλογο των προσθέτων είναι τόσο μεγάλος που καθίσταται απαραίτητο να καταβληθούν σταδιακές προσπάθειες με τελικό στόχο την κατάρτιση πλήρους κατάλογου προσθέτων ουσιών (θετικός κατάλογος)-
ότι ο κατάλογος που συμπεριλαμβάνεται στην παρούσα οδηγία αποτελεί πρώτο και ατελή κατάλογο, ο οποίος κατά συνέπεια δεν περιλαμβάνει όλες τις ουσίες που επί του παρόντος εγκρίνονται τουλάχιστον σε ένα κράτος μέλος και κατά συνέπεια οι ουσίες αυτές μπορούν να εξακολουθήσουν να ρυθμίζονται από τις εθνικές νομοθεσίες μέχρι να ληφθεί απόφαση έναρξής τους στον κοινοτικό κατάλογο-
ότι, για ορισμένες ουσίες ενδέχεται να απαιτηθούν ειδικοί κανόνες όσον αφορά τα κριτήρια καθαρότητας που δεν έχουν ακόμα συμπεριληφθεί στην παρούσα οδηγία και κατά συνέπεια το θέμα αυτό θα εξακολουθήσει να ρυθμίζεται από τις εθνικές νομοθετικές διατάξεις έως ότου ληφθεί απόφαση σε κοινοτικό επίπεδο-
ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Επιτροπής Τροφίμων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 90/128/ΕΟΚ τροποποιείται ως εξής:
1. Παρεμβάλλεται το ακόλουθο νέο άρθρο 3α:
"Άρθρο 3α
Στο παράρτημα ΙΙΙ περιλαμβάνεται ατελής κατάλογος προσθέτων ουσιών που ενδέχεται να χρησιμοποιηθούν για την κατασκευή πλαστικών υλικών και αντικειμένων."
2. Το παράρτημα ΙΙ τροποποιείται όπως αναφέρεται στο παράρτημα Ι της παρούσας οδηγίας.
3. Το παράρτημα ΙΙ της παρούσας οδηγίας προστίθεται ως παράρτημα ΙΙΙ.
Άρθρο 2
1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι απαραίτητες προκειμένου να εξασφαλισθεί η συμμόρφωση προς την παρούσα οδηγία από την 1η Απριλίου 1996. Ενημερώνουν αμέσως την Επιτροπή σχετικά.
Τα κράτη μέλη:
- επιτρέπουν, από την 1η Απριλίου 1996, την εμπορία και χρήση πλαστικών υλικών και αντικειμένων που προορίζονται να έλθουν σε επαφή με τρόφιμα τα οποία ανταποκρίνονται στην οδηγία αυτή,
- απαγορεύουν, από την 1η Απριλίου 1998, την εμπορία και χρήση πλαστικών υλικών και αντικειμένων που προορίζονται να έλθουν σε επαφή με τα τρόφιμα και δεν ανταποκρίνονται στην οδηγία αυτή.
2. Τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Βρυξέλλες, 14 Φεβρουαρίου 1995.

Labels: 3
0
1
17